**Kummisetä osa III** on vuonna 1990 ensi-iltansa saanut yhdysvaltalainen rikoselokuva, jonka ohjasi ja tuotti Francis Ford Coppola. Elokuva on Coppolan ja Mario Puzon käsikirjoittaman *Kummisetä*-trilogian päätösjakso. Elokuvan pääosissa esiintyvät Al Pacino, Diane Keaton, Talia Shire ja Andy García. Toisin kuin aiemmat kaksi osaa, kolmas elokuva ei perustu Mario Puzon alkuperäisromaaniin.

Elokuvan teon kustannusten suhteellinen nousu näkyy selvästi elokuvan budjetin kasvussa, nyt käytettiin 54 miljoonaa dollaria. Pelkästään Pacinon viiden miljoonan dollarin korvauksella olisi melkein voitu tehdä ensimmäinen osa 18 vuotta aikaisemmin.

Elokuva oli julkaisunsa yhteydessä suuri taloudellinen ja arvostelumenestys, mutta sen saama suosio ei kestänyt pitkään. Ohjaaja Francis Ford Coppolakin on myöntänyt tehneensä elokuvan rahan takia.

Juonikulku 1978–1997
--------------------

Elokuva siirtyy ajassa suunnilleen saman verran eteenpäin elokuvien julkaisemisen kanssa. Michael Corleone johtaa nyt jättiläismäistä konsernia ja pyrkii katkaisemaan vanhat mafiasuhteensa. Elokuva alkaa tilanteesta, jossa hän saa hyväntekeväisyydestä kunnianosoituksen paavilta. Päivä päättyy juhliin, jossa tutustutaan sekä Michaelin aikuisiin lapsiin ja hänen veljensä aviottomaan poikaan Vinnieen. Tytär Mary on Vito Corleonen säätiön johtokunnan puheenjohtaja ja poika Anthony opiskelee klassista laulua. 

Michael pyrkii tekemään lopullisen pesäeron vanhoihin ystäviinsä järjestämällä Atlantic Cityn kasinolla kokoontumisen, jossa jakaa jättämänsä kasinoliiketoiminnan myyntivoitot mafiosoille jäähyväislahjana. Ilman jäänyt Joey Zasa poistuu tilaisuudesta, jonka jälkeen kokouksessa järjestetään joukkomurha. Michael onnistuu Vinnien avulla pakenemaan kuin ihmeen kautta, mutta saa myöhemmin samana iltana sairauskohtauksen.

Toivuttuaan Michael Corleone lähtee Sisiliaan. Menneisyys kuitenkin seuraa Michaelia Sisiliaan ja hänen siellä ollessaan Don Tommassino murhataan. Hän päättää siirtää Corleone-perheen määräämisvallan Vinnielle, ja kehottaa tätä tekeytymään vihollisilleen petturiksi. 

Elokuva niveltyy todellisiin tapahtumiin kuvaten paavi Johannes Paavali I:n lyhyttä paaviutta, joka kesti vain 33 päivää, sekä hänen väitettyä murhaansa. Elokuvan mukaan paavi oli tekemässä muutoksia Vatikaanin hallintoon, minkä takia Corleone-perheen vastaiset tahot järjestivät paavin ja usean muun henkilön salamurhan. Elokuva hyödynsi Johannes Paavali I:n kuolemaan 1978 liittyneitä todellisia salaliittoteorioita ja niiden suosiota.

Perhe vierailee Palermon oopperan ensi-illassa Cavalleria rusticana, jossa Anthony laulaa Turiddun roolin. Esityksen aikana kuvataan melodramaattisesti itse oopperaesitystä, Michael Corleonea kohtaan suunnattua murhayritystä sekä Corleonen perheen vastaiskua vastustajiaan kohtaan. Esityksen jälkeen Michael haavoittuu salamurhaajan ampumana, mutta harhaluoti osuu kuolettavasti Maryyn, jolloin perheen maailma lopullisesti luhistuu.

Elokuvan lyhyessä loppukohtauksessa näytetään lyhyesti Michael Corleonen rauhallinen kuolema sisilialaisessa puutarhassa vuonna 1997.

Näyttelijät
-----------

|  |  |  |
| --- | --- | --- |
|   Al Pacino   | … |   Michael Corleone
  |
|   Diane Keaton   | … |   Kay Adams
  |
|   Talia Shire   | … |   Connie Corleone
  |
|   Sofia Coppola   | … |   Mary Corleone
  |
|   Andy Garcia   | … |   Vincent Mancini-Corleone
  |

Näyttelijävalinnat
------------------

Al Pacino, Diane Keaton ja Talia Shire olivat jälleen mukana. Uusin tähtinä nähtiin Michael Corleonen tytärtä Marya esittänyt Sofia Coppola, ohjaajan tytär, sekä Michaelin veljen Sonnyn aviotonta poikaa esittävä Andy García.

Palkinnot
---------

*Kummisetä osa III* -elokuva oli ehdolla seitsemään Oscar-palkintoon muun muassa kategoriassa paras elokuva, mutta ei voittanut yhtäkään. Se on ainoa *Kummisetä*-sarjan elokuva, joka ei voittanut Oscar-palkintoa, ja samalla ainoa sarjan elokuva, josta Al Pacino ei saanut Oscar-ehdokkuutta roolistaan Michael Corleonena. Sen sijaan Andy García nimettiin ehdokkaaksi parhaasta miessivuosasta. Sofia Coppolalle myönnettiin Razzie-palkinto huonoimmasta naispääosasta, minkä jälkeen hän lopetti uransa näyttelijänä.

The Godfather Coda: The Death of Michael Corleone
-------------------------------------------------

Ohjaaja Francis Ford Coppola tarkoitti alun perin, että *Kummisetä III* olisi kaksiosainen tarina. Hän onkin luonut *Kummisetä III* -elokuvasta uuden version, jossa on uusi alku ja loppu sekä uusi nimi. Elokuva on saatavilla Blu-ray -levynä sekä digitaalisena 8. joulukuuta 2020 alkaen.

Lähteet
-------

1. 1 2  The Godfather Part III (1990) Box Office Mojo. Viitattu 2.4.2018.
2. ↑  The Godfather Part III - IMDB FAQ Internet Movie Data Base. Viitattu 13.3.2019. (englanniksi)
3. ↑  Francis Ford Coppola admits he did The Godfather Part III for the money *Consequence of Sound*.  23.4.2018. Viitattu 10.7.2018. (englanniksi)
4. ↑  Tarpeenniemi, Miikka: *Murhattu paavi? Salaliittoteoriat ja katolisen kirkon vaietuin kohtalo*, s. 11-13. Reuna Publishing House, 2023. ISBN 978-952-355-153-4.
5. ↑  Francis Ford Coppola Recutting 'Godfather: Part III' For 30th Anniversary  September 3, 2020. hollywoodreporter.com.

Aiheesta muualla
----------------

* *Kummisetä osa III* Internet Movie Databasessa. (englanniksi)

Kummisetä

|  |  |
| --- | --- |
| **Elokuvat** | *Kummisetä*
• *Kummisetä osa II*
• *Kummisetä osa III* |
| **Corleonen perhe** | Vito Corleone
• Carmella Corleone
• Tom Hagen
• Sonny Corleone
• Fredo Corleone
• Michael Corleone
• Connie Corleone-Rizzi
• Apollonia Vitelli-Corleone
• Kay Adams
• Anthony Corleone
• Mary Corleone
• Vincent Mancini-Corleone |
| **Muut henkilöt** | Genco Abbandando
• Don Altobello
• Pete Clemenza
• Johnny Fontane
• Moe Greene
• Lucy Mancini
• Salvatore Tessio |
| **Videopelit** | *The Godfather*
• *The Godfather II* |
| **Katso myös** | Mario Puzo
• Francis Ford Coppola
• Järjestäytynyt rikollisuus
• Mafia
• Cosa Nostra
• Sisilia |